|  |
| --- |
| **Budapest Főváros VII. Kerület Erzsébetváros Önkormányzata**  **Beregi Balázs önkormányzati képviselő** |

**MÓDOSÍTÓ INDÍTVÁNY**

**Budapest Főváros VII. Kerület Erzsébetváros Önkormányzata** **Képviselő-testületének 2024. december 11-én tartandó rendes ülésének 25. napirendi pontjához**

**Tisztelt Képviselő-testület!**

Erzsébetváros, különösen Belső-Erzsébetváros magyarországi, de európai viszonylatban is a zsidó kultúra és vallás kiemelkedő helye, a zsidóság történelmének pedig tragikus, kitörölhetetlen helyszíne. Ezen utcák, épületek védelme, megóvása valamennyiünk közös érdeke kell, hogy legyen.

A zsidónegyed azonban nemcsak fontos történelmi-kulturális terület, hanem sok ezer ember lakóhelye is. A sztriptízbárok az előterjesztésben már említett emberi test kizsákmányolásán, valamint a tevékenységgel óhatatlanul együtt járó bűncselekményeken túl rendkívüli mértékben meg is nehezítik az itt élők mindennapjait. A tevékenység jellege, az ezt kísérő magatartásformák az egyéb tevékenységet végző vendéglátóhelyekhez, „romkocsmákhoz” képest is jobban zavarják és lehetetlenítik el a lakók életét, pihenését, mindennapi tevékenységét.

A Belső-Erzsébetvárosban bölcsöde, időszakos gyermekfelügyelet („Picúr Klub”), a Varázsdoboz Fejlesztő Központ és Játszóház, valamint védőnői szolgálat is működik. Emellett óvoda és iskola is található a sztriptízbároktól néhány utcányi távolságban. Az talán különösebb indoklásra sem szorul, hogy mennyire káros és indokolhatatlan a sztriptízbárok jelenléte gyermeknevelési-gyermekgondozási intézmények közelében.

A zsidó kulturális-történelmi örökség megóvása, az itt lakók életminőségének, pihenési lehetőségének javítása, valamint a kiskorú gyermekek védelme miatt indokoltnak érzem és javaslom a probléma megoldásának mihamarabbi megvizsgálását, valamint nemcsak az éjfél utáni zárva tartás, hanem a teljes bezárás lehetőségét is.

Fentiekre tekintettel javaslom, hogy ezen tevékenységet folytató vendéglátóhelyek a történelmi zsidónegyedben lehetőség szerint semmilyen formában ne működhessenek, ezért kérem a Tisztelt Képviselő-testületet, hogy a módosító javaslatot megtárgyalni, és a jelen módosító indítvány határozati javaslatát elfogadni szíveskedjenek.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …./2024. (XII.11.) határozata a történelmi zsidónegyedben működő vendéglátóhelyek 24 óra utáni nyitva tartásával kapcsolatban**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy megvizsgálja az üzletek működésével összefüggő jogszabályi rendelkezéseket, valamint az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításának lehetőségét az élő szereplős, erotikus szolgáltatást nyújtó vendéglátóhelyek működésére, nyitva tartásának korlátozására vonatkozóan.

**Felelős:** Niedermüller Péter polgármester

**Határidő:** 2025. február 28.

Budapest, 2024. december 9.

**Beregi Balázs**

**önkormányzati képviselő**